Проект!

Закон за изменение и допълнение на Закона за опазване на околната среда (обн., ДВ, бр. 91 от 2002 г.; попр., бр. 98 от 2002 г.; изм., бр. 86 от 2003 г., бр. 70 от 2004г., бр. 74, 77, 88, 95 и 105 от 2005 г., бр. 30, 65, 82, 99, 102 и 105 от 2006 г., бр. 31, 41 и 89 от 2007 г., бр. 36, 52 и 105 от 2008г., бр. 12, 19, 32, 35, 47, 82, 93 и 103 от 2009 г., бр. 46 и 61 от 2010 г. и бр. 35 и 42 от 2011 г.)

§ 1. В чл. 61, ал. 5, т. 5 се изменя така:
„5. глоби или имуществени санкции за административни нарушения по този закон, Закона за водите, Закона за почвите, Закона за управление на отпадъците, Закона за лечебните растения, Закона за защитените територии, Закона за чистотата на атмосферния въздух, Закона за подземните богатства, Закона за биологичното разнообразие, Закона за защита от шума в околната среда и Закона за защита от вредното въздействие на химичните вещества и смеси, наложени от министъра на околната среда и водите или оправомощени от него лица”

§ 2. В чл. 62 се създава ал. 9:
„(9) Редът за взаимодействие и обмен на информация между предприятието и органите, администратори на приходи, постъпващи в предприятието по отношение на тяхното събиране, възстановяване и контрол, се урежда с инструкция, издадена от министъра на околната среда и водите.”

§ 3. В чл. 69а, т.2 думите „от лабораториите в системата на Министерството на околната среда и водите или” се заличават. 

§ 4. В чл. 69в, ал. 7 след думите „министърът на околната среда и водите” се добавя „или оправомощено от него лице въз основа на протокол за проверка и съставен констативен протокол”. 

§ 5 В чл.82 се правят следните изменения и допълнения:
1. Алинея 3 се изменя така:
„(3) Когато за осъществяването на инвестиционно предложение трябва да се развият и други, свързани с основния предмет на оценка спомагателни или поддържащи дейности, те също се включват в изискващата се оценка, независимо дали самостоятелно попадат в обхвата на приложение № 1 или № 2 към този закон. Ако спомагателните или поддържащи дейности самостоятелно като инвестиционни предложения са предмет на ОВОС, всички оценки се съвместяват, като се провежда една обединена процедура.”
3. Алинея 4  се изменя така:
„(4) Екологичната оценка на планове и програми завършва със становище или решение на компетентния орган по чл. 84, ал. 1. Становището или решението е задължително условие за последващото одобряване на плана или програмата. Органите, отговорни за одобряване и прилагане на плана или програмата, се съобразяват със становището или решението и с поставените в тях условия, мерки и ограничения.” 
4. Алинея. 5 се изменя така: 
„(56) Оценката на инвестиционни предложения завършва с решение на компетентния орган по чл. 93, ал. 2 или 3, или чл. 94, ал.1, което може да съдържа условия, мерки и ограничения, задължителни за възложителя. Решението е задължително условие за по-нататъшното одобряване на инвестиционното предложение, направено по реда на специален закон, като органът по одобряването се съобразява с характера на решението и отчита поставените в него условия, мерки и ограничения.“
5. Създава се ал. 6:
„(6) Започнали процедури по ОВОС или ЕО могат да бъдат прекратени на всеки етап, когато се установи недопустимост на съответното инвестиционно предложение, план или програма и при случаите, регламентирани с наредбите по чл. 90, ал. 1 и чл. 101, ал. 1.“

§6. В член 84 се правят следните изменения и допълнения :
	1. В ал. 1 след думата „становище” се добавя „или решение”.
 	2. Алинея 2 се изменя така:
	„(2) Становището или решението по ал. 1 се издава след провеждане на изискващата се процедура и се основава на цялата документация, изготвена или изискана в хода на проведената процедура, включително и при отчитане на резултатите от обществените консултации.”

§ 7. В чл. 85 се правят следните изменения и допълнения:
1. Алинея 2 се изменя така:
		„(2) Необходимостта от извършване на екологична оценка се преценява, когато  се предполагат значителни въздействия върху околната среда при прилагането им. ”
2. В ал. 5 думите „два месеца“ се заменят с „30 дни“.

§ 8. В чл. 86, ал. 1 се изменя така:
„(1) Изготвянето на екологичната оценка се възлага от възложителя на плана или програмата при условията и по реда на чл. 83 след уточняване от компетентния орган по околна среда по чл. 85, ал. 3, че за плана или програмата се изисква задължително извършване на екологична оценка или след обявяване на решението по чл. 85, ал. 4.“

§ 9. В чл. 88, алинея 1 се изменя така:
	„(1) Становището по екологична оценка или решението, с което е преценено да не се извършва екологична оценка, задължително включват обосновка за предпочитаната алтернатива от гледна точка на околната среда и мерките по чл. 89. В тях могат да се съдържат условия, мерки и ограничения, задължителни за изпълнение.“

§ 10. В чл.90, ал.2 се правят следните изменения и допълнения:
1.В т. 5 след думите „съдържанието на“ се добавя „решението за преценяване и на“;
2. Точка 7 се изменя така:
„7. наблюдението и контрола на изпълнението на условията, мерките и ограниченията определени в решението за преценяване или в становището на министъра на околната среда и водите или директора на съответната регионална инспекция по околната среда и водите, в процеса на прилагане на плана или програмата.”
3. Създава се т. 9:
„9. съдържание и поддържане на регистъра с данни за процедури по екологична оценка като част от регистъра по ОВОС.“

§ 11. В чл. 93 се правят следните изменения и допълнения:
	1. В ал.1 се създава т.6:
   „6. всяко разширение или изменение на действаща инсталация, за чиято експлоатация има действащо комплексно разрешително, ако това разширение или изменение може да доведе до значително отрицателно въздействие върху околната среда.”
2. Алинея 2 се изменя така:
„(2) Министърът на околната среда и водите преценява необходимостта от извършване на ОВОС за всеки конкретен случай и съобразно критериите по ал. 4, като се произнася с мотивирано решение за:
	1. случаите по ал. 1, т. 4, 5 и 6;
	2. всички случаи на предположения за значително въздействие върху околната среда на територията на друга държава или държави.”.
	3. В ал. 3 думите „по ал. 1, т. 1 и 2“ се заменят с „по ал.1, т.1, 2 и 3“. 
	4. Създава се алинея 6:
(6) При промяна на възложителя, на параметрите на инвестиционното предложение или на някое от обстоятелствата, при които е било издадено решение за преценяване на необходимостта от ОВОС, възложителят или новият възложител уведомяват своевременно компетентния орган по околна среда.“

§ 12. Член 94 се изменя така:
„Чл. 94. (1) Министърът на околната среда и водите е компетентен орган за вземане на решение по ОВОС за:
1. инвестиционни предложения, разширения или изменения, засягащи защитена територия или територия, контролирана от две или повече РИОСВ и в случаите на преценяване на необходимостта от извършване на ОВОС по чл. 93, ал. 2;
2. случаите по чл. 98, ал. 1.
(2) Директорът на съответната РИОСВ е компетентен орган за вземане на решение по ОВОС за инвестиционни предложения, разширения или изменения, за всички останали случаи.”

§ 13. В чл. 96 се правят следните изменения:
1. В основния текст на ал. 1 думите „вземане на решение“ се заменят с „оценяване на качеството“;
2. Алинея 6 се изменя така:
„(6) Компетентният орган или оправомощено от него длъжностно лице оценява качеството на доклада по ОВОС съобразно проведените консултации по чл. 95, ал. 3 и съответствието с изискванията на нормативната уредба по околна среда в 30-дневен срок от внасянето на доклада.“

§ 14. В чл. 99 се правят следните изменения и допълнения:
1. В края на ал. 5 се добавя „ чрез интернет страницата си и по реда на Закона за достъп до обществена информация.“
2. Алинея 9 се отменя.

§ 15. В чл. 100 накрая се добавя „и в решенията за преценяване на необходимостта от извършване на ОВОС.“

§ 16. В чл. 101, ал. 2 се правят следните изменения:
1.	Точка 7 се изменя така:
		„7. реда и начина за осъществяване на наблюдение и контрол по изпълнение на решенията, включително условията и мерките в тях.“
2.	Точка 8 се изменя така:
              „8. съдържание и поддържане на регистъра с данни за процедури по ОВОС.“

§ 17. Член 102 се изменя така:
„Чл. 102. Министерство на околната среда и водите води и РИОСВ водят публичен регистър с данни за извършване на процедури по ОВОС и екологична оценка. Достъпът до регистъра е чрез интернет страниците на министерството и регионалните инспекции.“

§ 18. Член 103 се изменя така:
„Чл. 103 (1) С цел предотвратяването на големи аварии с опасни вещества и ограничаването на последствията от тях за живота и здравето на хората и околната среда всеки оператор на ново или действащо предприятие, в което се употребяват и/или се съхраняват опасни вещества в количества над посочените в Приложение № 3, таблица 1 и/или 3 гранични стойности (предприятия, попадащи в обхвата на настоящия раздел), е длъжен да подаде уведомление до министъра на околната среда и водите”.
(2) Формата и съдържанието на уведомлението по ал. 1 се определят с наредбата по чл. 104, ал. 6.
(3) Уведомлението по ал. 1 се подава:
1. в срок до 1 месец след надхвърлянето на посочените в Приложение № 3, таблица 1 и/или 3 гранични стойности – за действащи предприятия;
2. след получаването на виза за проектиране, но не по-късно от 6 месеца преди подаването на заявление за съгласуване и одобрение на инвестиционния проект от страна на оператора по реда на глава осма, раздел ІІ от Закона за устройство на територията – за нови предприятия.
„(4) При установяване на непълноти и несъответствия във формата и съдържанието на уведомлението министърът на околната среда и водите или оправомощено от него длъжностно лице в 14-дневен срок уведомява писмено оператора, като дава указания за необходимите поправки и определя срок за предоставяне на допълнителна информация.
(5) Алинея 1 не се прилага за:
1. военни обекти, съоръжения и складове;
2. опасности, създавани от йонизираща радиация;
3. транспортиране на опасни вещества или препарати и непосредствено временно складиране по време на транспортирането по пътища, железопътни линии, вътрешни водни пътища, море или въздух извън предприятията, както и товарене, разтоварване и транспортиране до или от друго средство за транспорт на докове, кейове или разпределителни гари;
4. транспортиране на опасни вещества или препарати по тръбопроводи и помпени станции извън предприятията;
5. дейностите по търсене, проучване, добив и преработка на подземни богатства в подземни рудници, кариери и сондажни разработки, с изключение на дейностите, включващи химична или термична преработка, при които се употребяват или съхраняват опасни вещества;
6. търсене, проучване и добив на подземни богатства, включително нефт и природен газ, в континенталния шелф и изключителната икономическа зона;
7. депа за отпадъци, с изключение на действащи съоръжения за обезвреждане на течни отпадъци, хвостохранилища или сгуроотвали, съдържащи опасни вещества.”.

§ 19. В чл. 103а се правят следните изменения и допълнения:
1. В ал. 2 : 
а) думите „при планиране” се заличават.
б) в началото на т. 3 се добавят думите „планирането на”.
2. Алинея 3 се изменя така:
„(3) Контролът по ал. 2 се осъществява чрез:
1. издаване на разрешителни по чл. 104, ал. 1 за изграждане и експлоатация на нови предприятия с висок рисков потенциал, от органа по чл. 105;
2. преразглеждане на издадени разрешителни при планирани съществени изменения в предприятия с висок рисков потенциал, на които е издадено разрешително по чл. 104, ал. 1, от органа по чл. 105;
3. съгласуване от министъра на околната среда и водите или от оправомощено от него длъжностно лице на устройствените схеми и планове на общините, на чиито територии са разположени предприятия, попадащи в обхвата на настоящия раздел, по реда на чл. 121, ал. 2 от Закона за устройство на територията.”

§ 20. В чл. 104 се правят следните изменения и допълнения:
1. В ал. 1 думите „"предприятие и/или съоръжение с нисък рисков потенциал" или като” се заличават.
2. В ал. 5 след думата „оператора” се добавя „на предприятие с висок рисков потенциал,”.

§ 21. Създава се нов чл. 105:
„Чл. 105. Министърът на околната среда и водите или оправомощено от него лице е компетентен орган за издаване, преразглеждане, изменение и отмяна на разрешителни по чл. 104, ал. 1.”.

§ 22. Чл. 106 се изменя така:
„Чл. 106. В разрешителното по чл. 104, ал. 1 министърът на околната среда и водите определя условия, свързани с изграждането и експлоатацията на предприятието и/или съоръжението.”

§ 23. Създава се нов чл. 107:
„Чл. 107. (1) Операторът на предприятие с нисък рисков потенциал разработва и прилага Политика за предотвратяване на големи аварии, която трябва да гарантира високо ниво на защита на живота и здравето на човека и околната среда чрез планирането, разработването и прилагането на подходящи средства, структури и системи за управление.
(2) Операторът изготвя Доклад за политиката за предотвратяване на големи аварии в който се включват общите цели и политика по отношение на безопасната експлоатация на предприятието, описание на системата за управление на мерките за безопасност и конкретните мерки, които са предприети с цел намаляване на риска от възникване на големи аварии. 
(3) За целите на контрола по чл. 157а, операторът предоставя на директора на РИОСВ , в чийто териториален обхват  се намира предприятието, копие от доклада по ал.2 в срок 4 месеца от подаване на уведомлението по чл. 103, ал.1.
(4) Директорът на РИОСВ изпраща електронно копие от доклада по ал.2 на контролните органи по чл. 157а, ал. 2 в срок до 10 дни след получаването му.
(5) Формата и съдържанието на Доклада за политиката за предотвратяване на големи аварии се определят с наредбата по чл. 104, ал. 6.”

§ 24. В чл. 108, ал. 1 се изменя така:
„(1) За издаване на разрешително по чл. 104, ал. 1 операторът на предприятие с висок рисков потенциал подава до министъра на околната среда и водите заявление в срок до седем месеца след подаването на уведомлението по чл. 103, ал. 1.”

§ 25. Член 110 се изменя така:
„Чл. 110. (1) Към заявлението по чл. 108, ал. 1 операторът на предприятие с висок рисков потенциал прилага:
1. доклад за безопасност;
2. авариен план на предприятието и/или съоръжението;
3. документ за платена такса по чл. 71. 
(2) Ако операторът на предприятие с висок рисков потенциал въз основа на Решение 98/433/ЕО на Комисията от 26 юни 1998 г. (ОВ, L 192 от 8 юли 1998, стр. 0019 - 0020) относно хармонизираните критерии за изключения по чл. 9 от Директива 96/82/ЕО на Съвета от 9 декември 1996 г. относно контрола на опасностите от големи аварии, които включват опасни вещества, установи, че определени опасни вещества в предприятието или части от него не могат да предизвикат голяма авария, той може да поиска от министъра на околната среда и водите или оправомощено от него лице информацията в доклада за безопасност да бъде ограничена до предотвратяването на опасностите от големи аварии и ограничаването на последиците от тях за човека и за околната среда, породени от други опасни вещества, налични в предприятието или в части от него. 
(3) Формата и съдържанието на документите по ал. 1 се определят с наредбата по чл. 104, ал. 6.
(4) Операторът на предприятие с висок рисков потенциал може да поиска от министъра на околната среда и водите или оправомощено от него лице част от информацията в документите по ал. 1 да бъде обявена за конфиденциална, когато тя представлява производствена или търговска тайна.
(5) Когато информацията по ал. 1 представлява държавна или служебна тайна или съдържа лични данни, се прилагат разпоредбите на Закона за защита на класифицираната информация, съответно на Закона за защита на личните данни. 
(6) В случаите по ал. 2 или 4 министърът на околната среда и водите или оправомощено от него лице в 5-дневен срок писмено уведомява оператора на предприятие с висок рисков потенциал, че искането му е частично или напълно уважено.
(7) В случаите по ал. 6 операторът на предприятие с висок рисков потенциал в 5-дневен срок след уведомяването по ал. 6 предоставя на министъра на околната среда и водите или оправомощено от него лице преработен вариант на доклада за безопасност или преработен вариант на документите, който не включва информацията, приета за конфиденциална.
(8) В случаите по ал. 2 министърът на околната среда и водите или оправомощено от него длъжностно лице ежегодно до 31 януари предоставя на Европейската комисия списък на предприятията, чието искане е било частично или напълно уважено, като излага мотивите за това.

§ 26. В чл. 110а се правят следните изменения и допълнения:
1. В ал. 1 след думата „оператора” се добавя „на предприятие с висок рисков потенциал”.
2. Алинея 2 се изменя така:
„(2) В тридневен срок след изтичане на срока по ал. 1 за проверка на документите или за отстраняване на допуснатите грешки и непълноти министъра на околната среда и водите или оправомощено от него лице изпраща документите по чл. 110 за становище до министъра на вътрешните работи, изпълнителния директор на Изпълнителна агенция "Главна инспекция по труда, кмета на общината или оправомощени от тях лица и до  директора на РИОСВ, на чиято територия е разположено предприятието и/или съоръжението”
3. В ал. 3 след думата „оператора” се добавя „на предприятие с висок рисков потенциал” 
4. Алинея 6 се изменя така:
(6) Когато въз основа на становище по ал. 2 се установи, че с документите по чл. 110 операторът на предприятие с висок рисков потенциал не е предвидил необходимите мерки за предотвратяване на големи аварии и за ограничаване на последствията от тях, в 10-дневен срок от изтичане на срока по ал. 4 министърът на околната среда и водите или оправомощено от него лице определя срок за отстраняване на констатираните несъответствия и непълноти.
§ 27. Член 112а се изменя така:
„Чл. 112а. (1) Министърът на околната среда и водите или оправомощено от него лице в 7-дневен срок от датата на издаването на разрешителното писмено уведомява оператора на предприятието с висок рисков потенциал и органите по чл. 110а, ал. 2.
(2) Издаването на разрешителното се оповестява чрез интернет страницата на Министъра на околната среда и водите или оправомощено от него лице и централен всекидневник в 14-дневен срок от датата на издаването му.”

§ 28. Член 115 се изменя така:
“Чл. 115. Операторът на предприятие, попадащо в обхвата на настоящия раздел е длъжен да:
1. предприема всички необходими мерки за предотвратяване на големи аварии с опасни вещества и ограничаване на последствията от тях за живота и здравето на хората и за околната среда;
2. информира незабавно Министъра на околната среда и водите или оправомощено от него лице и директора на РИОСВ за планирано съществено изменение на предприятието и/или съоръжението.”

§ 29. В чл.116, ал. 1 се изменя така:
„(1) При възникване на голяма авария операторът на предприятие, попадащо в обхвата на настоящия раздел, незабавно уведомява съответния оперативен комуникационно-информационен център и кмета на непосредствено застрашената община съгласно изискванията на Закона за защита при бедствия.”

§ 30. В чл. 116а се правят следните  допълнения:
1. В ал. 2 след думата „операторът” се добавя „на предприятие с висок рисков потенциал”.
2. В ал. 3 след думата „операторът” се добавя „на предприятие с висок рисков потенциал”.

§ 31. Член 116б се изменя така:
„Чл. 116б. (1) При планирани изменения в предприятие с висок рисков потенциал, операторът подава до министъра на околната среда и водите уведомление за това в най-ранния възможен момент, но не по-късно от 4 месеца преди предвидената дата за осъществяване на промените.
(2) Формата и съдържанието на уведомлението по ал. 1 се определя с наредбата по чл. 104, ал. 6. 
(3) При планирани съществени изменения в предприятие с нисък рисков потенциал, операторът на предприятие с нисък рисков потенциал преразглежда и при нужда актуализира Доклада за политиката за предотвратяване на големи аварии не по-късно от един месец след реализирането на промените.
(4) Когато не се налага актуализация на документите по ал. 3, операторът на предприятие с нисък рисков потенциал съставя протокол с обосновка в срока по ал. 3 и при проверка предоставя протокола на комисията по чл. 157а.
(5) Ако в резултат на изменения по ал.3, свързани с увеличаването на количествата опасни вещества в предприятието, то ще се класифицира като предприятие с висок рисков потенциал, операторът подава ново уведомление по реда и начина на чл. 103.”

§ 32. В чл. 116в се правят следните изменения и допълнения::
1. Алинеи 1-4 се изменят така:
“(1) Операторът на предприятие с висок рисков потенциал преразглежда и при необходимост актуализира доклада за безопасност по чл. 110, ал. 2, т. 1: 
1. на всеки 5 години;
2. по своя инициатива или при поискване от министъра на околната среда и водите или оправомощено от него длъжностно лице, при наличие на нови данни или научна информация, свързани с безопасната експлоатация на предприятието и/или съоръжението.
(2) Операторът на предприятие с висок рисков потенциал проверява, преразглежда и при необходимост актуализира аварийния план по чл. 110, ал. 2, т. 2: 
1. на подходящи интервали, не по-дълги от три години;
2. по своя инициатива или при поискване от министъра на околната среда и водите или оправомощено от него длъжностно лице, когато са налице нови данни или научна информация, свързани с мерките за безопасност в предприятието и/или съоръжението.
(3) Когато операторът на предприятие с висок рисков потенциал актуализира документите по ал. 1 и/или ал. 2, той уведомява министъра на околната среда и водите в най-ранния възможен момент, но не по-късно от 1 месец след актуализацията.
(4) Към уведомлението операторът на предприятие с висок рисков потенциал прилага и актуализираните документи по ал. 1 и/или ал. 2.”
2. Създават се ал. 5 и 6:
“(5) Когато не се налага актуализация на документите по ал. 1 и/или ал. 2, операторът на предприятие с висок рисков потенциал документира данните и обстоятелствата в срок до един месец след сроковете по ал. 1 и/или 2 и при проверка предоставя тези документи на комисията по чл. 157а.
(6) Формата и съдържанието на уведомлението по ал. 3 се определя с наредбата по чл. 104, ал. 6.”

§ 33. Член 116г се изменя така:
“ Чл. 116г. (1) В случаите по чл. 116б, ал. 1 и чл. 116в, ал. 3, министърът на околната среда и водите преценява необходимостта от преразглеждане и последващо изменение на издаденото разрешително по чл. 104 и уведомява оператора на предприятие с висок рисков потенциал.
(2) В случаите по ал. 1, когато е необходимо преразглеждане и последващо изменение на разрешителното по чл. 104, операторът на предприятие с висок рисков потенциал подава заявление за преразглеждане и последващо изменение на разрешителното по чл. 104 до Министъра на околната среда и водите или оправомощено от него лице.
(3) Към заявлението по ал. 2 операторът на предприятие с висок рисков потенциал прилага актуализираните документи по чл. 116в, ал. 1 и/или ал. 2.
(4) Формата и съдържанието на заявлението по ал. 2 и документите по ал. 3 се определят с наредбата по чл. 104, ал. 6.
(5) Министърът на околната среда и водите или оправомощено от него лице преразглежда издаденото разрешително по реда на чл. 110а и чл. 111.”

§ 34. Член 116д се изменя така:
„Чл. 116д. (1) В случаите по чл. 116г Министърът на околната среда и водите или оправомощено от него лице с решение оставя в сила издаденото разрешително.
(2) Министърът на околната среда и водите или оправомощено от него лице в 7-дневен срок от датата на издаване на решението по ал. 1 писмено уведомява оператора и органите по чл. 110a, ал. 2.
(3) Издаването на решението се оповестява чрез централен всекидневник в 14-дневен срок от датата на издаването му.”

§ 35. В чл. 116е се правят следните изменения и допълнения:
1. Алинея 2 се изменя така:
“(2) Министърът на околната среда и водите или оправомощено от него лице в 7-дневен срок от датата на издаване на решението по ал. 1 писмено уведомява оператора и органите по чл. 110a, ал. 2.
2. Създава се ал.3:
(3) В 14-дневен срок от датата на издаване на решението по ал.1, същото се оповестява чрез централен всекидневник.

§ 36. В чл. 116з, ал.2, т.2 се изменя така:
„2. да актуализират документите по чл. 110, ал. 1 или чл.107, ал.1 с информацията по т. 1.”
§ 37. Член 116и се изменя така:
„Чл. 116и (1) Министърът на околната среда и водите е компетентен орган по смисъла на чл. 16 от Директива 96/82/ЕС, допълнена с Директива 2003/105/ЕС.
(2) Министърът на околната среда и водите предоставя на Европейската комисия информацията по чл. 15 и чл. 19 от Директива 96/28/ЕС, допълнена с Директива 2003/105/ЕС по установения ред за взаимодействие с институциите на Европейския съюз.
(3) Министърът на околната среда и водите или оправомощено от него длъжностно лице изготвя и изпраща доклада по чл. 19, ал.4 от Директива 96/82 /ЕС, допълнена с Директива 2003/105/ЕС, до Европейската комисия в указаните в Директивата срокове и по установения ред за взаимодействие с институциите на Европейския съюз. 
(4) Министърът на околната среда и водите уведомява потенциално засегнатите страни, когато в предприятие с висок рисков потенциал съществува опасност от възникване на голяма авария с трансгранично въздействие в съответствие с изискванията на Конвенцията за трансграничните въздействия на промишлените аварии на ИК на ООН за Европа .
(5) Министърът на околната среда и водите, министърът на труда и социалната политика и министърът на вътрешните работи в рамките на своите компетенции издават съвместни указания за провеждането на контрол по изпълнението на този раздел и подзаконовите нормативни актове по неговото прилагане."

§ 38. В глава седма, раздел ІІ се изменя така:
Раздел II.
Комплексни разрешителни
Чл. 117. (1) Изграждането и експлоатацията на нови и експлоатацията на действащи инсталации и съоръжения за категориите промишлени дейности по приложение № 4 се разрешават след издаването на комплексно разрешително съгласно разпоредбите на тази глава.
(2) Изискването по ал. 1 се прилага и при съществена промяна на действащи инсталации и съоръжения.
(3) При промяна на оператора новият оператор - юридическо или физическо лице, поема правата и задълженията съгласно разрешителното.
(4) Инсталациите или частите от инсталации, използвани за изследователска работа, разработки и изпитания на нови продукти и процеси, не са предмет на разпоредбите на тази глава.
 
Чл. 118. (1)  Комплексното разрешително по чл. 117 е задължително за издаване на разрешение за строеж.
(2)  Изключение по ал. 1 се допуска за инсталации и съоръжения, за които е завършила процедура по ОВОС с решение, потвърждаващо прилагането на най-добрите налични техники, в съответствие с чл. 99а.
(3)  В случаите по ал. 2:
1. комплексното разрешително е задължително за въвеждането на инсталациите и съоръженията в експлоатация;
2. до издаването на комплексно разрешително, се прилагат изискванията за издаване и получаване на разрешителни, лицензии, експертизи и оценки съгласно действащото законодателство.
(4) В случаите по ал.1 и за действащи инсталации, подаването на заявление за издаване на комплексно разрешително или наличието на комплексно разрешително отменя изискванията за издаване и получаване на следните разрешения, разрешителни, лицензии, експертизи и оценки:
1. по чл. 37 във връзка с чл. 12 от Закона за управление на отпадъците;
2. по чл. 46, ал. 1, т. 3 от Закона за водите.

Чл. 119. (1) Условията и редът за издаване на комплексни разрешителни по чл. 117 се определят с наредба на Министерския съвет.
(2) С наредбата по ал. 1 се определят и съответни изисквания към:
1. съдържанието и формата на заявленията за издаване на комплексни разрешителни;
2. реда и начина за определяне на най-добрите налични техники;
3. реда и начина за преразглеждане, изменение, актуализиране и отмяна на издадени комплексни разрешителни;
4. реда и начина на отчитане на емисиите на вредни вещества;
5. съдържанието на мониторинга по чл. 123, ал. 1, т. т. 4 и 7, включително към процедурите за мониторинг и задължението за предоставяне на съответната информация за органите, отговорни за налагане на съответствието по чл. 128.

Чл. 120. (1) Изпълнителният директор на ИАОС е компетентният орган за издаване, отказ, преразглеждане, изменение, актуализиране и отмяна на разрешителните по чл. 117, ал. 1 и 2.
(2) При издаване на комплексно разрешително за нова инсталация или при промяна в действаща инсталация,  към които се прилагат изискванията на Глава шеста, Раздел трети, компетентният орган по ал. 1 осигурява използването на всяка получена информация и направено заключение от ОВОС. 
(3) Министерството на околната среда и водите следи развитието на най-добрите налични техники (НДНТ), както и публикуването на нови или актуализирани заключения за НДНТ, и предоставя тази информация на заинтересованата общественост и компетентния орган по ал.1.
(4) Министърът на околната среда и водите предлага мерки за насърчаване на разработването и прилагането на най-нови техники, по-специално на тези, описани в референтните документи за НДНТ, когато това е необходимо за целите по околна среда. 

Чл. 121. При експлоатацията на инсталациите и съоръженията операторът контролира:
1. прилагането на всички подходящи мерки за предотвратяване на замърсяване чрез прилагане на най-добрите налични техники; 
2. прилагането на системно управление по околна среда;
3. недопускането на замърсяване на околната среда съгласно нормите за допустими емисии и нормите/стандартите за качество на околната среда;
  4. предотвратяването на образуването на отпадъци. Третирането на образуваните отпадъци да се извършва в следния приоритетен ред: подготовка за повторна употреба, рециклиране, оползотворяване или в случаите, когато това е технически или икономически невъзможно, обезвреждане, като същевременно се избягва или намалява тяхното въздействие върху околната среда;
5. ефективното използване на енергията; 
6. прилагането на необходимите мерки за предотвратяване на промишлени аварии и ограничаване на последствията от тях;
7. предприемането на необходимите мерки за избягване на възможни рискове от замърсяване;
8. при окончателно прекратяване на дейностите по приложение № 4 операторът:
а) прави оценка на състоянието на замърсяване на почвата и подземните води с опасни вещества, използвани, произведени или изпускани от инсталацията;  
б) в случай, че инсталацията е причинила значително замърсяване на почвата и подземните води с опасните вещества по т.а в сравнение със състоянието, установено в доклада за базовото състояние, предприема необходимите мерки за отстраняване на замърсяването до връщане на почвата и/или подземните води до базовото състояние; 
в) при изпълнение на мерките по т.б операторът взема предвид техническата им осъществимост; 
г) в случай на значителен риск за човешкото здраве и околната среда, предизвикан от дейности по приложение № 4, съгласно доклада за базовото състояние по чл. 122, ал. 2, т. 12, предприема действия за отстраняване, контролиране, ограничаване или намаляване на опасните вещества така, че площадката, предвид характеристиката й съгласно чл.122, ал.2, т.4 и одобреното й бъдещо предназначение, да не представлява повече такъв риск; 
д) изпълнява действията по т. г и в случаите, когато от него не се изисква изготвянето на доклад за базово състояние.

Чл. 122. (1) За издаване на комплексно разрешително операторът на инсталацията и съоръжението подава заявление до съответния компетентен орган.
(2) Заявлението по ал. 1 включва описание на:
1. инсталацията, дейностите които се осъществяват или ще бъдат осъществявани в нея, различните режими на нейната експлоатация, в т.ч. описание на основните алтернативи, ако има такива; 
2. използваните суровини, материали и вещества (включително спомагателни); 
3. използваната вода и използваната и/или генерирана енергия;
4. характеристиката на площадката, на която е разположена инсталацията;
5. източниците на емисии; вида и количеството на очакваните емисии от инсталацията по отделните компоненти по чл. 4 и фактори по чл. 5, както и определяне на възможните техни значителни въздействия върху околната среда 
6. Доказателства за прилагане на най-добра налична техника, включително:  
а). обстоятелства по чл.123а, ал.3. 
б). обстоятелства по чл.123а, ал.5. 
в). за наличие на обстоятелствата по чл.123, ал.4 или ал.5.
7. предложените технологии и други техники за предотвратяване или в случаите, когато това е невъзможно - за намаляване на емисиите от инсталацията;
8. мерките за предотвратяване, подготовка за повторна употреба, рециклиране, оползотворяване и/или обезвреждане на генерираните от инсталацията отпадъци; 
9. планираните допълнителни мерки за постигане на съответствие с общите принципи, определящи основните задължения на оператора съгласно чл. 121;
10. мониторинга на емисиите на вредни вещества в околната среда;
11. употребяваните, произвежданите или изпусканите опасни химични вещества, замърсители на почвите и подземните води. Резултати от системна оценка на риска от замърсяване на почви и/или подземни води, в случай че се предлага различна честота на мониторинга от определената в чл.123, ал.1, т.7; 
12. доклад за базово състояние, в случай че са налични веществата по т.11, съдържащ информация:
а) отчитаща възможността от замърсяване на почвата и подземните води на площадката на инсталацията; 
б) достатъчна за количествено сравнение между текущото замърсяване на почвата и подземните води и замърсяването им при окончателното прекратяване на дейностите;
в) за настоящото предназначение и предишното предназначение на площадката;
г) за извършени, включително нови измервания на почвата и подземните води, отразяващи състоянието към момента на изготвяне на доклада, отчитащи възможността от замърсяване на почвата и подземните води с опасните вещества, които ще се използват, произвеждат или изпускат от съответната инсталация; 
д) всяка друга информация, отговаряща на горните изисквания.
(3) Заявлението за издаване на комплексно разрешително съдържа и нетехническо резюме на описанието по ал. 2.
(4) В случаите на съществена промяна:
1. заявлението за издаване на комплексно разрешително съдържа информация за частите на инсталацията, обхванати от промяната. Информацията се предоставя в обхвата на ал.2; 
2. решението на компетентния орган по чл.120, ал.1 отразява предложената промяна в работата на инсталацията. 
(5) При изготвяне на заявлението операторът може да използва информация предоставена на компетентния орган в изпълнение на разпоредбите на Глава шеста и  Глава седма, Раздел първи. 
(6) Докладът за базово състояние по ал. 2, т. 12 се изготвя само при издаване или при актуализиране на комплексно разрешително за площадка, за която такъв доклад не е изготвян.

Чл. 122а.  (1) В 45-дневен срок от подаването на заявлението компетентният орган по чл. 120, ал. 1 проверява съответствието на съдържанието и формата му с изискванията на наредбата по чл. 119, ал. 1 и при необходимост извършва проверка на място.
(2) При установяване на непълноти и несъответствия в срока по ал. 1 компетентният орган по чл. 120, ал. 1 уведомява писмено оператора по чл. 122, ал. 1, като дава указания за необходимите поправки и допълнителна информация и посочва основанията за това. 
(3) В случаите по ал. 2 операторът по чл. 122, ал. 1 внася допълненото заявление в едномесечен срок.
(4) В случай че указанията по ал. 2 или срокът по ал. 3 не бъдат спазени, компетентният орган по чл. 120, ал. 1 с решение прекратява разглеждането на искането за издаване на комплексно разрешително.
(5) В 14-дневен срок от приключване на проверките по ал. 1 или повторното подаване на заявлението по ал. 3 компетентният орган по чл. 120, ал. 1 започва процедура по издаване на комплексно разрешително, за което писмено  уведомява оператора и съвместно с общините оповестява и осигурява в продължение на един месец при равнопоставеност достъп на заинтересованите лица до заявлението, в т. ч. и в държавите, засегнати от дейността на инсталацията в условията на трансгранично въздействие.
(6) В 45-дневен срок от изтичането на срока по ал. 5 компетентният орган по чл. 120, ал. 1 подготвя и съгласува със съответната РИОСВ и басейнова дирекция проект на комплексно разрешително и уведомява писмено оператора по чл. 122, ал. 1.
(7) В едномесечен срок от уведомяването по ал. 6 компетентният орган по чл. 120, ал. 1 провежда необходимите консултации с оператора и при необходимост актуализира проекта на комплексното разрешително.
(8) В 14-дневен срок от изтичането на срока по ал. 7 компетентният орган по чл. 120, ал. 1 издава комплексното разрешително или мотивирано отказва издаването му.

Чл.123. (1) Комплексното разрешително по чл.117 съдържа:  
1. Норми за допустими емисии на веществата, изброени в Приложение № 8 и на други вещества, които е възможно да бъдат изпуснати от съответната инсталация в значителни количества. 
а) при определяне на нормите за допустими емисии,  се вземат предвид свойствата и способността  на веществата да пренасят замърсяване от един компонент на околната среда в друг; 
б) нормите за допустими емисии могат да бъдат допълнени или заменени от равностойни показатели или технически мерки, осигуряващи равностойна степен на опазване на околната среда. 
	2.  приложимите условия за опазване на почвата и подземните води; 
	3. приложими условия за наблюдение и управление на образуваните от инсталацията отпадъци.
	4. съответни условия за мониторинг на емисиите: 
	а) определящи метода на изпитване, минималната честотата и процедурата за оценка; 
	б) когато се прилагат изискванията на чл. 123а, ал.1, т.2, доказващи че резултатите от емисионния мониторинг са налични за същите периоди и при същите референтни условия, като тези за емисионните нива, посочени в заключенията за най-добрите налични техники, приети с решение на Европейската комисия; 
	в) основаващи се на заключенията за най-добри налични техники, приети с решение на Европейската комисия, освен ако не противоречат на националната нормативна уредба по околна среда.
	5. условия за предоставяне на контролния орган  най-малко веднъж годишно, на:  
	а) информация за резултатите от мониторинга на емисиите по т.4 и други данни, необходими на контролния орган за проверка на изпълнението на условията на разрешителното;  
	б) когато се прилага чл. 123а, ал.1, т.2 – информация за резултатите от мониторинга на емисиите, достатъчна за сравнение с емисионните нива, определени в заключенията за най-добрите налични техники, приети с решение на Европейската комисия;  
	6. условия, осигуряващи изпълнението на мерките по т.2 и наблюдение на резултатите от прилагането им; 
	7. съответни условия за периодичен мониторинг на почвата и подземните води, съобразен със съответните опасни вещества, които е възможно да бъдат открити на площадката, както и с вероятността от замърсяване на почвата и подземните води на площадката, на която е разположена инсталацията. Минималната честота на мониторинг за подземни води е веднъж на пет години, а за почви - на десет години. Друга честота може да бъде обоснована от оператора въз основа на системна оценка на риска от замърсяване; 
	8. условия за предприемане на действия, при отклонение от нормалните експлоатационни условия, включително пускане и спиране на инсталацията, неразрешено изтичане на течности или газове, повреди или аварии, внезапни спирания и окончателно прекратяване на експлоатацията; 
	9.  условия  за свеждане до минимум на замърсяването на далечно разстояние или трансграничното замърсяване; 
	10. условия за оценка на съответствието с нормите за допустими емисии по т. 1 или  с други условия за контрол на емисиите; 
	11. условия за изпълнение на чл.121, т.8; 
	12. при необходимост условия за изпълнение на чл.123а, ал.5; 
	13. условия за изпълнение на чл. 125, ал. ал.2 и 3.
	(2) Компетентният орган по чл.120, ал.1 определя условията на разрешителното, като взема предвид заключенията за НДНТ.  
(3) При необходимост компетентният орган поставя по-строги стойности на показателите, описващи прилаганата техника от тези, определени в заключенията за най-добри налични техники. 
(4) Компетентният орган по чл.120, ал.1 поставя условия в разрешителното, като взема предвид най-добри налични техники, определени съгласно критериите, описани в наредбата по чл.119 след предварителни консултации с оператора в случаите, когато:
а) дадена дейност или производствен процес, осъществявани в инсталацията, не са включени в нито едно от заключенията за НДНТ, или 
б) приложимите заключения не се отнасят до всички възможни въздействия от тази дейност или процес върху околната среда.  
(5) Компетентният орган по чл.120, ал.1 може да постави условията в комплексното разрешително и въз основа на най-добра налична техника, която не е описана в нито едно приложимо заключение  за най- добра налична техника, в случай че: 
1. техниката е определена, в съответствие с критериите за най-добри налични техники, описани в Наредбата по чл.119; 
	2. изискванията на чл.123, ал.7, ал.8 и ал.9; чл.123а, ал.1, ал.3, ал.4 и ал.5 са спазени.
	3. с условията на комплексното разрешително е осигурена степен на опазване на околната среда, равностойна на постигнатата посредством най-добрите налични техники, описани в заключения за НДНТ – в случаите, когато заключенията за НДНТ не съдържат емисионни нива. 
(6) При поставяне на условия в комплексното разрешително за дейност, попадаща в обхвата на т.6.6 от приложение №4, компетентният орган прилага и разпоредбите на нормативната  уредба за хуманно отношение към животните. 
(7) Нормите за допустими емисии се прилагат към емисиите на вредни и опасни вещества в точката на тяхното изпускане от инсталацията и при определянето им всяко разреждане преди тази точка трябва да бъде изключено.
 (8) При определяне на емисионни норми при изпускане на отпадъчни води в канализация, се взема предвид наличието на пречиствателна станция за отпадъчни води в случай, че действието й осигурява равностойна степен на опазване на околната среда като цяло и не води до по-високи нива на замърсителите в околната среда. 
(9) Нормите и мерките по ал. 1, т. 1 за инсталациите и съоръженията по приложение №4 се основават на прилагането на най-добри налични техники, без да се предписва използването на определена техника или технология. 
(10) Нормите по ал.1, т.1 не могат да бъдат по високи от нормативно определените норми за допустими емисии.  
(11) Компетентният орган по чл.120, ал.1 може да поставя в разрешителното при необходимост допълнителни по-строги мерки за съответствие с нормите/стандартите за качество на околната среда от тези, постижими чрез прилагането на най-добрата налична техника. При това не се засяга действието на мерки, определени за постигане на съответствие с други норми/стандарти за качество на околната среда.
(12) В комплексното разрешително не се включват норми за допустими емисии на парникови газове, освен ако не е необходимо да се гарантира, че няма да се наруши качеството на атмосферния въздух. 

Чл. 123а. (1) Емисионните норми по чл. 123, ал.1, т.1 при нормални експлоатационни условия: 
1. не надхвърлят емисионните нива, определени в заключенията за най-добри налични техники, приети с решение на Европейската комисия. Тези емисионни норми се отнасят за същите или за по-кратки периоди от време и за същите референтни условия като емисионните нива, определени в решенията, или 
2. се различават от нивата по т.1, но осигуряват съответствието на емисиите с емисионните нива, определени в заключенията за най-добри налични техники, приети с решение на Европейската комисия. 
(2) Съответствието по ал.1, т.2 се гарантира чрез извършване на мониторинг и оценка на резултатите от контролния орган най–малко веднъж годишно. 
(3) Ал.1 не се прилага в случай, че разходите по прилагането й не могат да бъдат обосновани с полза за околната среда, поради:
	1. географското положение на инсталацията,
	2. характеристиките на околната среда в района на площадката,
	3. техническите характеристики на инсталацията. 
	(4) В случаите по ал.3 емисионните норми не трябва да водят до значително замърсяване на околната среда и трябва да осигуряват постигане на висока степен на опазване на околната среда. 
	(5) Компетентният орган по чл.120, ал.1 може да разреши да не се прилагат разпоредбите на чл.121, т.1, чл.123, ал.8 и чл.123а, ал.1 и ал.2 при изпитване и прилагане на най-нови техники за общ срок до девет месеца. След изтичане на определения в разрешителното срок прилагането на техниката се прекратява или емисиите от дейността се привеждат в съответствие с емисионните нива съгласно определената най-добра налична техника. 
	
Чл.123б. (1) Едновременно с подготовката на проекта на комплексно разрешително, компетентният орган по чл.120, ал.1 изготвя техническа оценка, в която обосновава приложимите условия в комплексното разрешително. Техническата оценка съдържа: 
1. мотивите, на които се основава решението;
2. резултатите от консултациите, проведени преди вземане на решението, и обяснение за начина, по който са взети предвид;
3. заглавието на референтните документи и заключенията за най-добрите налични техники и приложими към съответната инсталация или дейност;
4. мотивите за определяне на условията на разрешителното, включително нормите за допустими емисии, спрямо най-добрите налични техники и емисионните нива, свързани с тях;
5. при прилагане на чл. 123а, ал.3, конкретните причини за прилагането въз основа на критериите и условията на същата разпоредба.
	(2) В случаите по чл.123, ал.4 и ал.5, в техническата оценка компетентният орган по чл. 120, ал. 1 описва предоставените доказателства за приложимостта им.
	(3) В случаите по чл.123а, ал.3, в техническата оценка, компетентният орган по чл.120, ал.1 описва предоставените доказателства за приложимостта й. 

Чл. 124. (1) Комплексните разрешителни по чл. 117 са безсрочни, освен в случаите когато с решението за издаването им не е изрично посочено друго.
(2) Компетентният орган по чл.120, ал.1 преразглежда разрешителното, когато: 
1. поради причинено от инсталацията значително замърсяване на околната среда е необходима промяна на поставените в разрешителното емисионни ограничения или включване в условията на разрешителното на нови емисионни ограничения; 
2.  операторът е планирал промени в работата на инсталацията;
3. не е налично заключение за най-добри налични техники, но развитието на прилаганата най-добра налична техника позволява значително намаляване на емисиите; 
4. е настъпила промяна в изискванията за експлоатационна безопасност на инсталацията, налагащи използването на други техники; 
5. са настъпили промени в нормативната уредба по околна среда;
6. е публикувано заключение за най-добри налични техники, прието с решение на Европейската комисия, свързано с основната дейност на дадена инсталация.
(3) При преразглеждането на разрешителното по ал. 2 компетентният орган преценява необходимостта от изменение на условията в разрешителното или от актуализирането му. 
(4) В случаите, когато операторът прекрати дейност по приложение № 4 или част от нея, в резултат на което на площадката, за която е издадено комплексното разрешително, не са налични инсталации в обхвата на приложението, за които е необходимо издаването на комплексно разрешително, компетентният орган по чл.120, ал.1 отменя решението за издаване на комплексно разрешително.
	(5) Преразглеждането по ал.2, т. 6 и последващото актуализиране:
	1. се извършват до четири години от публикуването на решението на Европейската комисия;
	2. осигуряват съответствие с изискванията на настоящата глава;
	3.вземат предвид всички нови или актуализирани заключения, приети с решение на Европейската комисия след издаването на разрешителното или неговото последно актуализиране и които са приложими към инсталацията. 
	(6) Актуализираните условия на разрешителното във връзка с ал. 2, т. 6 се изпълняват от оператора в срок до четири години от публикуването на решението на Европейската комисия. 
(7) При преразглеждането компетентният орган използва всяка налична информация, включително и в резултат от собствен мониторинг или проведен контрол. 
(8) При актуализиране, когато се прилага чл.123а, ал.3 или при изменение във връзка с ал.2, т.1 на комплексно разрешително, компетентният орган осигурява достъп на заинтересованите лица до проекта за актуализиране/изменение, по реда на чл.122а, ал.5.

Чл. 125. (1)  Операторът на инсталацията е длъжен да:
1. информира министъра на околната среда и водите и компетентния орган по чл.120, ал.1 за всяка планирана промяна в работата на инсталацията;
2. изпълнява условията в комплексното разрешително;
3.  изготвя и изпълнява съгласуван план за собствен мониторинг в съответствие с условията в комплексното разрешително;
4. информира редовно контролиращия орган за резултатите от мониторинга и незабавно го осведомява за всички инциденти или аварии със значително отрицателно въздействие върху околната среда;
5. осигурява условия на представителите на контролиращия орган, при всички необходими проверки на инсталацията, за вземането на проби и събирането на необходимата информация за изпълнението на задълженията им по закона;
6. изготвя и предоставя на контролиращия орган годишен доклад за изпълнение на дейностите, за които е предоставено комплексно разрешително. 
(2) В случай на нарушаване на условията на разрешителното операторът: 
1.	информира незабавно контролния орган;
2.	предприема незабавно необходимите мерки, с които осигурява  възстановяване на съответствието във възможно най-кратък срок;
3.	изпълнява всички допълнителни мерки за възстановяване на съответствието, изискани от контролния орган;
4.	спира експлоатацията на инсталацията до възстановяването на съответствието, в случаите когато нарушението създава непосредствена опасност за човешкото здраве или заплаха за непосредствено значително отрицателно въздействие върху околната среда; 
(3) В случай на възникване на инциденти или аварии със значително отрицателно въздействие върху околната среда операторът предприема действията по ал.2 за ограничаване на последиците и предотвратяване на възможни последващи инциденти или аварии;  

 Чл. 126. (1) В едномесечен срок от постъпването на информацията по чл. 125, ал. 1, т. 1 министърът на околната среда и водите преценява наличието на съществена промяна и уведомява оператора за необходимостта от издаване на ново разрешително в съответствие с разпоредбата на чл. 117, ал. 2.
(2) В случаите по чл. 124, ал. 2, в срока по ал. 1, министърът на околната среда и водите изисква оператора да представи на компетентния орган по чл.120, ал.1 необходимата информация, като определя нейния обхват, включително: 
	1. описание на промяната;
	2. резултати от собствения мониторинг на емисиите;
	3. доклад за базовото състояние, съгласно чл.122, ал.2, т.12; 
	4. доказателства за прилагане на най-добрите налични техники, в това число сравнение между избраната техника и приложимите заключения за най-добри налични техники, включително емисионните нива, определени с тях; 
	5. доказателства за наличието на обстоятелства по чл.123а, ал.3, в случай че операторът не планира прилагане на чл.123а, ал.1.  
	(3) В едномесечен срок от предоставянето на информация по ал. 2 компетентният орган по чл.120, ал.1 преразглежда комплексното разрешително и се произнася за необходимостта от неговото актуализиране. 
(4) В едномесечен срок от приключване на преразглеждането по ал. 3 компетентният орган по чл.120, ал.1  при необходимост актуализира комплексното разрешително.

Чл. 127. (1) Решението за издаване, отказ, изменение, актуализиране или отмяна на комплексно разрешително се оповестява от компетентният орган по чл.120, ал.1 чрез средствата за масово осведомяване в 14-дневен срок от датата на издаването му, като същевременно се изпраща на държавите, засегнати от дейността на инсталацията, в случай на трансграничен пренос. В този срок писмено се уведомява и заявителят.
(2) Заинтересуваните лица могат да обжалват решението по реда на Административнопроцесуалния кодекс в 14-дневен срок от оповестяването му по ал. 1.

Чл. 128.  Контролът по изпълнението на условията в издаденото разрешително по чл. 117 се извършва от съответната РИОСВ.

Чл. 129. (1) Министърът на околната среда и водите води публичен регистър с данни за резултатите от издаването, отказа, отмяната, преразглеждането, изменението и актуализирането на комплексните разрешителни.
 (2) Регистърът по ал.1 съдържа: 
1. копие на решението;
2. копие от разрешителното;
3. актуална техническа оценка;
4. информация за мерките предприети от оператора по чл.121, т.8.
(3) Данните по ал. 2, т. т. 1, 2 и 3 се предоставят от компетентния орган по чл. 120, ал.1 в срок до един месец от влизането в сила на съответните решения на електронен носител.

Чл. 130. Изпълнителната агенция по околна среда поддържа публичен регистър на интернет страницата си за резултатите от мониторинга на емисиите, предвиден в комплексните разрешителни. 

Чл. 131. Контролните органи по чл.128 предоставят на Изпълнителната агенция по околна среда информацията по чл.130 на електронен носител. 

§39.В чл. 131в, ал. 1 се изменя така:
„ (1) Експлоатацията на нови и експлоатацията на действащи инсталации за категориите промишлени дейности по приложение № 4, т. 1.1, 1.2, 1.3, 2.1, 2.2, 3.1, буква „б”, 3.3, 3.5, 6.1, буква "а", 6.1, буква "б" се разрешават след издаването на разрешително за емисии на парникови газове.

§ 40. В чл. 132, ал. 2 се изменя така: 
	„(2) Доброволните ангажименти по ал. 1 се прилагат чрез: 
1. схемата на Общността за управление по околна среда и одит (EMAS) съгласно Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и за отмяна на Регламент (ЕО) № 761/2001 и решения 2001/681/ЕО и 2006/193/ЕО на Комисията (ОВ L 342, 22/12/2009), наричан по-нататък "Регламент (ЕО) № 1221/2009";
2. схемата на ЕС за екомаркировка съгласно Регламент (ЕО) № 66/2010 на Европейския парламент и на Съвета от 25 ноември 2009 година относно екомаркировката на ЕС (ОВ L 27/1, 30/01/2010), наричан по-нататък Регламент (EО) № 66/2010”.
§41. Член 133 се изменя така:
“Чл. 133. (1) Всяка организация може да кандидатства за регистрация съгласно Глава ІІ на Регламент (ЕО) № 1221/2009.
(2) За регистрация на организациите съгласно Регламент (ЕО) № 1221/2009 се заплащат такси по тарифа, одобрена от Министерския съвет.”

§ 42. Член 134 се изменя така:
“Чл. 134. (1) Министърът на околната среда и водите или оправомощено от него длъжностно лице е компетентният орган за регистрация на организации, разположени в ЕО, съгласно чл. 11, ал. 1 от Регламент (ЕО) № 1221/2009.
(2) Директорите на РИОСВ предоставят информация в съответствие с чл. 32, ал. 4 от Регламент (ЕO) № 1221/2009 относно приложимите правни изисквания, свързани с околната среда, и начините за доказване на съответствие с тези изисквания.”

§ 43. Член 135 се изменя така:
“Чл. 135. Изпълнителна агенция "Българска служба за акредитация" е националният орган по акредитация, съгласно чл. 28 от Регламент (ЕО) № 1221/2009.”
§ 44. Член 136 се изменя така: 
“Чл. 136. Редът за регистриране, подновяването на регистрацията и контролът за съответствие с изискванията съгласно Регламент (ЕО) № 1221/2009 се определят с наредба на министъра на околната среда и водите.”
§ 45. Създава се член 136а:
“Чл. 136а. Използването на логото на EMAS се осъществява съгласно чл. 10 от Регламент (ЕО) № 1221/2009.”
§ 46. В чл. 137, ал. 2, думите “Знак за екомаркировка по схемата на Общността за присъждане на екомаркировка” се заменят с “Екомаркировката на ЕС”, а думите “по продуктови групи” се заличават.
§ 47.Член 138 се изменя така:
“Чл. 138. Министърът на околната среда и водите или оправомощено от него длъжностно лице е компетентният орган съгласно чл. 4 от Регламент (ЕО) № 66/2010.”
§49.Член 139 се изменя така:
“Чл. 139. Екомаркировката на ЕС се присъжда и използва съгласно чл. 9 от Регламент (ЕО) № 66/2010.”
§ 50.Член 140 се отменя.
§ 51. В чл. 141 се правят следните изменения и допълнения:
1. Досегашният текст става ал. 1 и се изменя така: 
“(1) За обработка на заявлението и за ползване на екомаркировката на ЕС се заплащат такси по тарифа, одобрена от Министерски съвет.”
2. Създава се ал. 2:
“(2) Разходите по доказване на съответствието с критериите за присъждане на екомаркировката на ЕС са за сметка на заявителя.”
§ 52. Член 142 се отменя.
	§ 53. Създава се чл.154а:
„Чл.154а. (1) Контролните органи по чл.128 разработват, преразглеждат и при необходимост актуализират план за проверки на инсталациите в обхвата на приложение № 4 за контролираната от тях територия.
(2) Планът по ал.1 включва: 
1. обща оценка на значителните въздействия върху околната среда;
2. територия обхваната от плана;
3. списък на инсталациите;
4. процедури за разработване на програми за планови проверки;
5. процедури за извънпланови проверки;
6. при необходимост, правила за съвместяване на проверки с други контролни органи.
(3) Въз основа на плановете по ал.2 контролният орган изготвя редовно програми за планови проверки, в които се посочват честотата на проверките на място за различните видове инсталации. 
(4) Честотата на проверките по ал.3 се определя  въз основа на системна оценка на риска за околната среда от съответните инсталации и е най-малко веднъж годишно за инсталациите, които представляват най-голям риск, и три години за инсталациите, които представляват най-малък риск.
(5) При установено с проверка значително несъответствие с условията на разрешителното, контролният орган извършва нова проверка на място в срок до шест месеца от предишната. 
(6) За системната оценка на риска за околната среда по ал.4 се прилагат най-малко следните критерии:
1. потенциалното и реалното въздействие на съответните инсталации върху човешкото здраве и околната среда, като се отчитат нивата и видовете емисии, чувствителността на местната околна среда и рискът от аварии; 
2. спазването на условията на разрешителното; 
3. валидна регистрация на оператора съгласно схемата на Общността за управление по околна среда и одит (EMAS) съгласно Регламент (ЕО) № 1221/2009. 
	(7) Извънпланови проверки по жалби и сигнали, аварии и инциденти, свързани с опасност за околната среда или случаи на несъответствие с условията на комплексното разрешително, се извършват във възможно най-кратък срок и в случаите на открита процедура по реда на чл.117 или чл.124 – преди приключването й.
	(8) По време на всяка проверка на място контролният орган съставя констативен протокол. Въз основа на констативния протокол след проверката контролният орган подготвя доклад, съдържащ констатирани факти и обстоятелства относно съответствието на инсталацията с условията на разрешителното и при необходимост задължителни за оператора предписания, както и предприети от контролния орган административно-наказателни мерки. 
	(9) Контролният орган:
1. запознава оператора с доклада по ал.8 не по-късно от два месеца от приключване на проверката.
2. публикува доклада по ал.8 при спазване на изискванията за обществен достъп до информацията за околна среда не по- късно от четири месеца от приключване на проверката. 
	(10) Независимо от прилагането на чл.125, ал.2, операторът изпълнява предписанията, дадени с констативния протокол, в съответствие с предписаните  срокове”. 

§ 54. В чл. 156, т. 1 се изменя така:
„1. резултатите от изпълнение на условията, мерките и ограниченията в решения по ОВОС, решения за преценяване на необходимостта от ОВОС, становища по екологична оценка, решения за преценяване на необходимостта от екологична оценка и в разрешителните, както и от изпълнението на инвестиционните проекти и от прилагането на плана или програмата.“ 

§ 55. В чл. 157а., ал. 2 се изменя така: 
„(2) Контролът по ал. 1 се извършва чрез съвместни проверки от определени със заповед на министъра на околната среда и водите комисии, съставени от представители на териториалните и регионалните структури на Министерството на околната среда и водите, Министерството на вътрешните работи, Изпълнителна агенция „Главна инспекция по труда” и упълномощени представители на кметовете на общините.”

       § 56.Създава се чл.157д:
      “Чл. 157д. (1) Контролът по изпълнението на изискванията на Регламент (ЕО) № 1221/2009 и Регламент (ЕО) № 66/2010 се осъществява от директорите на РИОСВ.
             (2) Органите по надзор на пазара по смисъла на Регламент (ЕО) № 765/2008 своевременно уведомяват съответната РИОСВ за нарушения на използването на логото на EMAS и на екомаркировката на ЕС, установени при осъществяването на контрола съгласно съответните им компетенции.

§ 57. Създава се чл. 162а.:
„Чл. 162а. В случаите на извършване на контрол по искане на засегнати лица, разходите за установяване на нарушенията  се заплащат от съответния нарушител”.

§ 58.  В чл. 163 се правят следните изменения и допълнения:
1. Алинея 2 се изменя така:
“(2) Който използва екомаркировката на ЕС в нарушение на разпоредбите на чл. 9 от Регламент (ЕО) № 66/2010 се наказва с глоба, съответно имуществена санкция, в размер от 1000 до 5000 лв.”
2. Създава се нова ал. 3:
“(3) Който използва логото на EMAS в нарушение на разпоредбите на чл. 10 от Регламент (ЕО) № 1221/2009 се наказва с глоба, съответно с имуществена санкция, в размер от 1000 до 5000 лв.”
3. Досегашната ал. 3 става ал. 4.

§ 59. В чл. 164 се  създават ал.3 и ал.4:
 „(3) Оператор на инсталации и съоръжения, извършващи дейности в обхвата на приложение № 4 без комплексно разрешително по чл.117 ал.1 и 2 се наказва с глоба, съответно имуществена санкция от 50 000 лв.
(4) Прилагането на ал.3 не спира действията по чл.158, т.4 до издаване на комплексно разрешително.”
   
§ 60. В чл. 166, т. 2 се изменя така: 
„2. не спазват условия, мерки и ограничения в разрешителни, решения или становища, издадени от компетентните органи по околна среда.“

§ 61. В Допълнителните разпоредби се правят следните изменения и допълнения:
1. В § 1:
а) Създава се т.13а:
„13а. „Подземни води” са водите по смисъла на §1, ал.1, т.24 от Закона за водите.”
б) Точка 14 се изменя така:
„14. „Почва“ означава най-горният слой на земната кора, разположен между основната скала и повърхността. Почвата се състои от минерални частици, органична материя, вода, въздух и живи организми”. 
в) Точка 33 се изменя така:
„33. "Промишлено замърсяване" е всяко пряко или непряко постъпване в резултат на човешка дейност във въздуха, водите или почвите на вещества, вибрации, топлинни лъчения или шумове, което може да окаже вредно въздействие върху човешкото здраве или околната среда, да предизвика увреждане на материалните ценности, да ограничи или предотврати възможностите за използване на полезните качества на околната среда и останалите нейни законосъобразни ползвания.”

г) Точка 34 се изменя така:
„34. „Инсталация” е всяко неподвижно техническо съоръжение, в което:
а) се извършват една или повече от посочените в приложение № 4 дейности;
б) се извършват други дейности на същата площадка и което е - непосредствено свързано със съоръженията по т.а); има техническа връзка със съоръженията по т.а) и което може да окажа въздействие върху емисиите и замърсяването”. 

д) Точка 42 се изменя така:
„42. „Най-добри налични техники“ означава най-ефективният и най-напредналият етап в развитието на дейностите и методите за тяхното осъществяване, показващ практическата пригодност на съответните техники за осигуряване на основа за определяне на съответните норми за допустими емисии и други условия на разрешителното, имащи за цел предотвратяването, а в случаите, когато това е практически невъзможно, намаляването на емисиите и въздействието им върху околната среда като цяло:
	а) „техники“ включва както използваната технология, така и начина на проектиране, изграждане, поддържане, експлоатация и извеждане от експлоатация на инсталацията;
	б) „налични техники“ означава техники, разработени в мащаб, който позволява прилагането им в съответния промишлен отрасъл, при жизнени в икономически и технически смисъл условия и отчитане на свързаните с тях разходи и предимства, независимо от това, дали тези техники се използват или създават във въпросната държава-членка, при условие че са достъпни в разумна степен за оператора;
в) „най-добри“ означава най-ефективни с оглед постигането на висока степен на опазване на околната среда като цяло”. 
	е) Създават се т.. 42а, 42б, 42в, 42г и 42д:
„42а. „референтен документ за НДНТ“ означава документ, който разглежда определени дейности и описва по-специално прилаганите техники, настоящите емисии и консумацията на ресурси и вещества, оценените техники за определяне на най-добрите налични техники, както и заключенията за НДНТ и всякакви най-нови техники, в който се отделя специално внимание на критериите, описани в наредбата по чл.119 и е резултат от обмена на информация, организиран от Европейската комисия, с цел изготвянето, прегледа или актуализирането му.
42б. „заключения за НДНТ“ означава документ, съдържащ част от референтен документ за НДНТ, в който се съдържат заключенията за най-добрите налични техники, тяхното описание, информация за оценка на тяхната приложимост, емисионните нива, свързани с най-добрите налични техники, свързания с тях мониторинг, свързаната с тях консумация на ресурси и вещества, и когато е уместно - съответните мерки за възстановяване на площадката; 
42в. „заключение за НДНТ, прието с решение на Европейската комисия” означава заключение, прието по комитологична процедура след 7 януари 2011 година.  
42г. „емисионни нива, свързани с най-добрите налични техники” означава емисионните нива, получени при нормални експлоатационни условия чрез използване на най-добра налична техника или комбинация от най-добри налични техники, описани в заключенията за НДНТ, изразени в средни стойности за определен период от време и при определени референтни условия. 
42д. „най-нова техника“ означава непозната досега техника за промишлена дейност, която, ако бъде развита с търговска цел, би могла да осигури или по-висока обща степен на опазване на околната среда, или поне същата степен на опазване на околната среда при реализиране на по-големи икономии в сравнение със съществуващите най-добри налични техники”.
ж) Точка 43 се изменя така:
"43. „Оператор" е всяко физическо или юридическо лице, по отношение на което е налице една от следните характеристики:
1. експлоатира определено собствено предприятие, съоръжение и/или инсталация, включително част от нея;
2. контролира експлоатацията на определено предприятие, съоръжение и/или инсталация,  включително част от нея;
3. разпорежда се и взема решения относно настоящото или бъдещото функциониране на предприятието, съоръжението и/или инсталацията, включително част от нея.”

з) Точка 44 се изменя така:
“44. "Организация" е дружество, корпорация, компания, предприятие, орган или институция, или част или комбинация от тях, регистрирани или не като юридическо лице, публични или частни, които имат собствени функции и администрация.”

и) Точка 45 се отменя.

й) Точка 46 се отменя.

	к) Точка 54 се изменя така:
„54. "Опасно вещество" е:
„а) за целите на Глава седма, Раздел втори - вещество или смес по смисъла на член 3 от Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси; 
б) за целите на Глава седма, Раздел първи - всяко вещество, препарат или смес, поименно изброено в приложение № 3, табл. 1, или което е класифицирано в поне една от категориите на опасност, посочени в табл. 3 на приложение № 3, и е суровина, продукт, страничен продукт, утайка или междинен продукт, включително вещество, което е възможно да се получи в резултат на протичането на странична реакция или при възникването на авария”.

л) Създават се т.т. 69, 70 и 71:
„69. „Доклад за базовото състояние” означава информация за замърсяването на почвата и подземните води със съответните опасни вещества; 
	„70. „Проверка по околна среда” означава всички действия, включително посещения на място, мониторинг на емисиите и проверки на вътрешните доклади и на документите относно последващите действия, проверка на собствения мониторинг, проверка на използваните техники и адекватност на управлението на околната среда на инсталацията, предприети от контролния орган с цел проверка, подпомагане на съответствието с условията на разрешителните и при необходимост наблюдение    на въздействието на инсталациите върху околната среда”. 
71. „Птици“ означава кокошки, пуйки, токачки, патици, гъски, пъдпъдъци, гълъби, фазани, яребици и щраусовидни видове (щрауси, ему, киви и др.) птици отглеждани или държани затворени за разплод, за производство на месо и яйца за консумация или за попълване на запасите от дивеч”.

2. Създава се § 2в. 
„§ 2в. Този закон въвежда разпоредбите на глава първа и втора на Директива 2010/75/ЕС на Европейския парламент и на Съвета oт 24 ноември 2010 година относно емисиите от промишлеността (комплексно предотвратяване и контрол на замърсяването).”

§ 62. В преходните и заключителни разпоредби се правят следните изменения и допълнения:
1. Параграф 7 се изменя така:
„§7. В шестмесечен срок от влизането в сила на закона операторите на инсталациите, които са в обхвата на дейностите по приложение № 4, точка 1.1 за дейности с обща номинална входяща топлинна мощност равна на 50 МW; точка 1.4, буква б); точка 3.1, буква а) – по отношение на дейностите по производство на циментен клинкер в пещи, различни от ротационни с производствен капацитет над 50 тона за денонощие; точка 3.1, буква в); точки 4.1—4.6 за дейности относно производство чрез биологична обработка; точка 5.1, букви а) – д), з) и к); точка 5.2, буква а); точка 5.3.1 букви в) - д), точки 5.3.2, 5.5 и 5.6, точка 6.1, буква в), точка 6.4.2 букви б) и в) и точки 6.9, 6.10 и 6.11, са длъжни писмено да уведомят за това Министерството на околната среда и водите.”

2. Параграф 11 се изменя така:
 „§11. (1) Операторите на инсталации, които са въведени в експлоатация или им е издадено разрешение за строеж, преди влизането в сила на ЗИД на ЗООС и извършват дейности в обхвата на  приложение № 4, точка 1.1 за дейности с обща номинална входяща топлинна мощност равна на 50 МW; точка 1.4, буква б); точки 4.1—4.6 за дейности относно производство чрез биологична обработка; точка 5.1, букви а) – д), з) и к); точка 5.2, буква а), с изключение на битови отпадъци; точка 5.3.1 букви в) - д), точки 5.3.2, 5.5 и 5.6, точка 6.1, буква в), точка 6.4.2 букви б) и в) и точки 6.10 и 6.11, подават заявление за издаване на комплексно разрешително съгласно глава седма, раздел втори до 31 януари 2013 година. 
(2) Крайният срок за изпълнение на условията, установени с издадените комплексни разрешителни за действащи инсталации по ал.1, е 7 юли 2015 година, с изключение на специализираните нормативните разпоредби за големи горивни инсталации и инсталации за изгаряне и съвместно изгаряне на отпадъци.
(3) За отделни блокове от дадена действаща голяма горивна инсталация по искане на заинтересованото лице срокът за изпълнение на условията, установени с издадените комплексни разрешителни, може да бъде удължаван до 31 декември 2014 г., когато тази голяма горивна инсталация не изгаря местни лигнитни въглища и с решение на министъра на икономиката, енергетиката и туризма или на оправомощено от него длъжностно лице е задължена да компенсира част или цялото производство от изведените от експлоатация ядрени мощности и когато спазването  на срока по ал. 2 би довело до непреодолими трудности за изпълнение на нейните производствени задължения за подържане на енергийния баланс на страната.
(4) По отношение на операторите на инсталации, изпълняващи дейности, посочени в приложение 4, точка 1.1 за дейности с номинална входяща топлинна мощност над 50 МW; точки 1.2 и 1.3; точка 1.4, буква а); точки 2.1—2.6; точки 3.1– 3.5; точки 4.1—4.6 за дейности относно производство чрез химична обработка; точка 5.1, букви е), ж), и) и й) и точка 5.2, буква а) – само за  битови отпадъци; точка 5.3.1, букви а) и б); точка 5.4; точка 6.1, букви а) и б); точки 6.2, 6.3 и 6.4.1, точка 6.4.2, буква а), точка 6.4.3 и точки 6.5 – 6.9, които са въведени в експлоатация и притежават комплексно разрешително преди 7 януари 2013 година, както и операторите, чието заявление за издаване на комплексно разрешително е одобрено не по-късно от същата дата и съоръженията обект на заявлението ще бъдат въведени в експлоатация не по-късно от 7 януари 2014 година изискванията, въведени с параграф 38 на настоящия ЗИД на ЗООС са в сила от 7 януари 2014 година с изключение на специализираните нормативни разпоредби за големи горивни инсталации”. 

3. Параграф 11а се отменя.

            4. Създават се § 21-23:
„ § 21 (1) Започнали процедури по реда на глава шеста се довършват при условията и реда на настоящия ЗИД на ЗООС, с изключение на тези, които са на етап след консултации по определяне на обхвата на ОВОС, съответно ЕО, които се довършват по досегашния ред. 
(2) За започнали процедури по реда на глава шеста, при които има промяна на компетентния орган, цялата документация се предава  служебно на новия компетентен орган до 30 дни от влизане в сила на закона, с изключение на случаите, когато:
	1. процедурата по ОВОС е на етап след проведена среща за обществено обсъждане;
	2. процедурата по преценяване на необходимостта от извършване на ОВОС е на етап след внесено искане за преценяване.
(3) Процедурите по ал. 1 и 2 се довършват от компетентния орган, започнал процедурата.”

	§ 22. В шестмесечен срок от влизането в сила на този закон Министерският съвет приема необходимите изменения в подзаконовите нормативни актове по прилагането му.

	§ 23. Започналите процедури преди срока на влизане в сила на раздел първи на глава седма се довършват по досегашния ред.

  	§ 63. Приложение № 1 към чл. 92, т. 1 се изменя така: 

„Приложение № 1 към чл. 92, т. 1

Инвестиционни предложения:

1. Рафинерии за суров нефт (с изключение на производството само на смазочни материали от суров нефт) и инсталации за газификация и втечняване на и повече от 500 т на денонощие въглища или битуминозни шисти.

2.1.Топлоелектрически централи и други горивни инсталации с номинална входяща топлинна мощност от 50 MW или повече, и
2.2. Ядрени електроцентрали и други ядрени реактори, включително демонтаж или извеждане от експлоатация на такива централи и реактори, с изключени на инсталации за производство и преработване на делящите се или обогатени материали, чиято максимална мощност не надвишава 1 киловат непрекъснато топлинно натоварване.

3.1. Инсталации за преработване на отработено ядрено гориво.
3.2. Инсталации, предназначени: 
- за производство или обогатяване на ядрено гориво; 
- за обработване на отработено ядрено гориво или отпадъци с висока степен на радиоактивност; 
- за окончателно погребване на отработено ядрено гориво; 
- единствено за окончателно погребване на радиоактивни отпадъци; 
- единствено за съхраняване, планирано за повече от 10 години, на отработено ядрено гориво или радиоактивни отпадъци на площадка, различна от тази, на която са произведени.

4. Интегрирано предприятие за производство на чугун и стомана (първично или вторично топене), включително непрекъснато леене.

5. Леярни за черни метали с производствен капацитет над 20 т денонощие.

6. Инсталации за обработване на черни метали:  
а) станове за горещо валцуване с капацитет над 20 т необработена стомана за час;  
б) ковашки цехове с преси, чиято енергия превишава 50 килоджаула на преса, където използваната топлинна мощност превишава 20 MW; 
в) защитни покрития от разтопен метал с консумация над 2 т необработена стомана за час.

7. Инсталации за: 
а )производство на цветни необработени метали от руди, концентрати или отпадъци от метали чрез металургични, химични или електролитни процеси;
б) топене, включително сплавяване на цветни метали, с капацитет на топене над 4 тона
на денонощие за олово и кадмий или 20 тона на  денонощие за всички останали метали.

8. Инсталации за повърхностна обработка на метали и пластмаси чрез електролитни или химични процеси, при които обемът на ваните за обработка е над 30 м3.

9. Инсталации за добив и преработка на азбест и за производство на продукти, съдържащи азбест:  
а) за азбестоциментовите продукти с годишно производство над 20 000 т крайна продукция;  
б) за фрикционни материали с годишно производство повече от 50 т крайна продукция;
 в) за други производства, използващи азбест над 200 т годишно.

10. Интегрирани химически инсталации за производство в промишлен мащаб на химични вещества, използващи процеси на химично превръщане, където отделните инсталации са функционално свързани и които са: 
а) за производство на основни органични химични вещества;  
б) за производство на основни неорганични химични вещества;  в) за производство на фосфорни, азотни и калиеви торове (прости и комбинирани торове);  
г) за производство на основни вещества за растителна защита и биоциди; 
д) за производство на основни фармацевтични продукти с използване на химически или биологични процеси;   
е) за производство на взривни вещества; 
ж) за производство на белтъчни фуражни добавки, ензими и други белтъчни вещества с използване на химично или биологично превръщане в производствения процес.  

11. Промишлени предприятия за производство на:
a) целулозна каша  от дървесина или други подобни влакнести материали;             
б) хартия и картон с производствен капацитет над 20 т на денонощие.

12. Инсталации за производство на циментен клинкер в ротационни пещи с производствен капацитет над 500 т денонощие или за вар в ротационни пещи с капацитет над 50 т денонощие или в други пещи с производствен капацитет над 50 т на денонощие.

13. Инсталации за производство на стъкло, включително стъклени влакна с топилен капацитет над 20 тона на денонощие.

14. Инсталации за разтопяване на минерални вещества, включително за производство на минерални влакна с топилен капацитет над 20 тона на денонощие.

15. Инсталации за изработване на керамични продукти чрез изпичане, по-конкретно покривни керемиди, тухли, огнеупорни тухли, плочи, каменинови или порцеланови изделия, с производствен капацитет над 75 тона на денонощие и/или с капацитет на пещта за изпичане над 4 м3 и с плътност на подреждане за една пещ над 300 кг/м3.

16. Инсталации за предварителна обработка (дейности като измиване, избелване, мерцеризиране) или багрене на влакна и/или текстил с капацитет над 10 тона на денонощие.

17. Инсталации за дъбене на необработени и сурови кожи при капацитет над 12 тона на денонощие готова продукция.

18. Инсталации за повърхностно третиране на вещества. Инсталации за повърхностно третиране на вещества, предмети или продукти с използване на органични разтворители, по-конкретно за апретиране, щамповане, грундиране, обезмасляване, придаване на водонепромокаемост, оразмеряване, боядисване, почистване или импрегниране, с консумация на органични разтворители над 150 кг на час или над 200 тона годишно.

19.1. Кланици с производствен капацитет над 50 тона трупно месо за денонощие.
19.2. Инсталации за обработване и преработване на суровини с цел производство на хранителни продукти от: 
- животински суровини (без мляко) с производствен капацитет над 75 тона готова продукция на денонощие;
- зеленчукови суровини с производствен капацитет над 300 тона на денонощие  готова продукция (средна стойност за тримесечие).
19.3. Обработване и преработване на мляко с количество на постъпващо мляко над 200 тона на денонощие (средна стойност за година).

20. Инсталации за обезвреждане или оползотворяване на животински трупове и животински отпадъци с капацитет над 10 тона на денонощие.

21. Ферми за интензивно отглеждане на птици и свине с повече от:  
a) 40 000 места за отглеждане на бройлери, 40 000 места за кокошки носачки;  
б) 2000 места за отглеждане на свине за угояване (над 30 кг) или  
в) 750 места за свине майки.

22.1.Строителство на железопътни магистрали и железопътни линии I категория (линии за железопътен трафик на големи разстояния) и на летища с дължина на основната писта 2100 м и повече.
22.2. Строителство на автомагистрали и пътища I клас.
22.3. Строителство на нов път с четири или повече платна или изместване на трасе и/или разширение на съществуващ път с две или по-малко платна до четири или повече платна, когато новият път, изместването на трасе и/или разширението на съществуващия път е с 10 и повече км непрекъсната дължина.

23.1. Вътрешни водни пътища и пристанища за вътрешен транспорт, които позволяват приемане на съдове с тонаж повече от 1350 бруто тона.
23.2. Търговски пристанища, кейове за товарене и разтоварване, свързани със сушата и пристанища за обществен транспорт (с изключение на кейове за фериботи), които могат да приемат съдове над 1350 бруто тона.

24. Инсталации за обезвреждане  на опасни отпадъци чрез изгаряне, химично третиране или депониране, по смисъла на Закона за управление на отпадъците

25. Инсталации с капацитет над  50 т за денонощие за обезвреждане на неопасни отпадъци чрез депониране, изгаряне или химично третиране, по смисъла на Закона за управление на отпадъците, с изключение на депа за инертни отпадъци.

26. Добив на подземни води или изкуствено подхранване на подземните води с годишен обем на добиваната вода или вода за подхранване 10 млн. куб. м или повече.

27.1. Дейности за прехвърляне на водни ресурси между речни басейни за задоволяване на недостига при водопотреблението, когато обемът на прехвърлената вода е повече от 100 млн. куб. м годишно.
27.2. Във всички останали случаи дейности за прехвърляне на водни маси между речни басейни, където средногодишният (осреднено за много години) отток на басейна, от който се прехвърля вода, е над 2000 млн. куб. м годишно.
В случаите по т. 27.1 и 27.2. прехвърлянето на вода за питейни нужди по тръбопроводи се изключва.

28.  Пречиствателни станции за отпадъчни води с капацитет над 150 000 еквивалентни жители.

29. Добив на нефт или природен газ за търговски цели при количества над 500 т на денонощие за нефт или над 500 000 м3 на денонощие за природен газ.

30. Язовири или други съоръжения, предназначени за постоянно задържане или съхраняване на вода, където новото или допълнителното количество вода, което се задържа или съхранява, е над 10 млн. куб. м.

31. Тръбопроводи с диаметър повече от 800 мм и с дължина повече от 40 км:
- за транспортиране на  газ, нефт, химични вещества и смеси,
- за транспортиране на потоци от въглероден диоксид (CO2) с цел съхранение в геоложки формации, включително свързаните с тях компресорни станции.

32. Съоръжения за съхраняване на 200 000 т или повече нефт, нефтопродукти или химични продукти.

33. Строителство на надземни електропроводи с напрежение 220 kV и повече и с дължина над 15 км.

34. Открит добив в кариери и рудници на суровини при площ над 25 хектара или добив на торф с площ над 150 хектара.

35. Туризъм и отдих:
а) ваканционни селища, хотелски комплекси извън урбанизирани територии с обща площ над 10 дка и съоръжения към тях;
б) ски писти, ски влекове, лифтове с обща дължина над 1000 м и съоръжения към тях;
в) спортни или рекреационни комплекси извън урбанизирани територии с обща площ над 20 дка.

36. Инсталации за улавяне на потоци от CO2 с цел съхранение в геоложки формации, от инсталации, обхванати от настоящото приложение, или когато общото годишно количество уловен CO2 е равно на или надвишава 1,5 мегатона.

37. Места за съхранение на СО2 в геоложки формации.

38. Всяко изменение или разширение на инвестиционно предложение, включено в приложението, когато това изменение  или разширение самостоятелно достига критериите, ако има такива, посочени в приложението.”

§ 64. В Приложение № 2 към чл. 93, ал. 1, т. 1 и 2 се правят следните изменения и допълнения:
1. В т. 1, буква „з” се отменя.
2. В т. 2:
а) в буква „б” думата „рудници” се заменя с „мини”.
б) в буква „в” думите „реки или водоеми” се заменят с „реки, езера или море чрез драгиране.”.
3. В т. 3 се създава буква „к”:
	„к) инсталации за улавяне на потоци от CO2 с цел съхранение в геоложки формации  от инсталации, които не са обхванати от приложение № 1.”
4. В т. 6, буква „а” се изменя така:
	„а) обработка на междинни продукти и производство на химични вещества и смеси;”
5. В т. 8, буква „б” думата „първична” се заменя с „предварителна”.
6. В т. 10:
а) в буква „е” думите „и канали” се заличават.
б) буква „к” се изменя така:
	„к) нефтопроводи и газопроводи и свързани с тях инсталации и  тръбопроводи за пренос на потоци от CO2 с цел съхранение в геоложки формации (невключени в приложение № 1);”.
в) в буква „н” думите „изкуствен оборот” се заменят с „изкуствено подхранване”.
7. В т.12:
	а) в буква „а” думите „(невключени в приложение № 1)” се заличават.
	б) създава се буква „е”:
	„е) спортни и/или рекреационни комплекси извън урбанизирани територии.”

§ 65. Приложение № 4 към чл.117, ал.1 се изменя така:
Приложение № 4 към чл. 117, ал. 1.

Категории промишлени дейности
Посочените по-долу прагови стойности по принцип се отнасят до производствените капацитети или обемите произведена продукция. Когато няколко дейности с едно и също описание на дейността, съдържащо прагова стойност, се изпълняват в една и съща инсталация, капацитетите на такива дейности се сумират. По отношение на дейностите по управление на отпадъците, това изчисление се прилага на ниво дейност за 5.1, 5.3.1 и 5.3.2.

1. Енергийно стопанство
1.1. Горивни инсталации с обща номинална входяща топлинна мощност, равна или по-голяма от 50 MW.
1.2. Рафинерии за суров нефт и газ
1.3. Коксови пещи
1.4. Заводи за газифициране или втечняване на:
 а) въглища;
 б) други горива в инсталации с обща номинална входяща топлинна мощност от 20 MW или повече.
2. Производство и обработване на метали
2.1. Инсталации за пържене или агломериране на метални руди (включително серосъдържащи руди).
2.2. Инсталации за производство на чугун и стомана (първично или вторично топене), включително непрекъснато леене, с капацитет над 2,5 тона за час.
2.3. Инсталации за обработване на черни метали:
 а) станове за горещо валцуване с капацитет над 20 тона необработена стомана за час;
 б) ковашки цехове с преси, чиято енергия превишава 50 килоджаула на преса, където използваната топлинна мощност превишава 20 MW;
 в) нанасяне на защитни покрития от разтопен метал с консумация над 2 тона необработена стомана за час.
2.4. Леярни за черни метали с производствен капацитет над 20 тона за денонощие.
2.5. Инсталации за:
 а) производство на необработени метали, различни от изброените в т. 2.2, 2.3 и 2.4 от руди, обогатени продукти или отпадъци от метали чрез металургични, химични и електролитни процеси;
 б) претопяване, включително сплавяване на метали, различни от изброените в т. 2.2, 2.3 и 2.4, (рафиниране, леене в леярски цехове и други), с топилен капацитет над 4 тона за денонощие  за олово и за кадмий и 20 тона за денонощие за всички останали метали.
2.6. Инсталации за повърхностна обработка на метали и пластмаси чрез електролитни или химични процеси, при които обемът на ваните за обработка е над 30 m3.
3. Производство на продукти от нерудни минерални суровини
3.1. Инсталации за производство на:
а) циментен клинкер в ротационни пещи с производствен капацитет над 500 тона за денонощие или в други пещи с производствен капацитет над 50 тона за денонощие;
б) вар в пещи с производствен капацитет над 50 тона за денонощие;
в) производство на магнезиев оксид в пещи с производствен капацитет над 50 тона за денонощие.
3.2. Инсталации за производство на азбест и производство на продукти на азбестова основа.
3.3. Инсталации за производство на стъкло, включително стъклени влакна, с топилен капацитет над 20 тона за денонощие.
3.4. Инсталации за разтопяване на минерални вещества, включително производство на минерални влакна, с топилен капацитет над 20 тона за денонощие.
3.5. Инсталации за изработване на керамични продукти чрез изпичане, по-конкретно покривни керемиди, тухли, огнеупорни тухли, плочи, каменинови или порцеланови изделия, с производствен капацитет над 75 тона за денонощие и/или с капацитет на пещта за изпичане над 4 m3 и с плътност на подреждане за една пещ над 300 kg/m3.
4. Химическа промишленост 
Производство в смисъла на категориите дейности, съдържащи се в настоящата точка, означава производство в промишлен мащаб чрез химична или биологична обработка на вещества или групи вещества, изброени в точки 4.1 - 4.6.
4.1. Инсталации за производство на органични химични вещества, като:
а) прости въглеводороди (ациклични или циклични, наситени или ненаситени, алифатни или ароматни);
б) кислородсъдържащи въглеводороди, като: алкохоли, алдехиди, кетони, карбоксилни киселини, естери и смеси от естери, ацетати, етери, прекиси и епоксидни смоли;
в) серосъдържащи въглеводороди;
г) азотосъдържащи въглеводороди, като: амини, амиди, съединения на тривалентния азот, нитрати, нитрити, нитрили, цианати, изоцианати;
д) фосфоросъдържащи въглеводороди;
е) халогеносъдържащи въглеводороди;
ж) органометални съединения;
з) пластмаси, полимерни, синтетични влакна и влакна на целулозна основа;
и) синтетичен каучук;
й) багрила и пигменти;
к) повърхностноактивни средства и повърхностноактивни вещества.
4.2. Инсталации за производство на неорганични химически вещества като:
а) газове: амоняк, хлор, хлороводород, флуор, флуороводород, въглеродни оксиди, съединения на сярата, включително серен диоксид, азотни оксиди, водород, карбонилхлорид;
б) киселини: хромова киселина, флуороводородна киселина, фосфорна киселина, азотна киселина, солна киселина, сярна киселина, олеум, сернисти киселини;
в) основи: амониев хидрооксид, калиев хидрооксид, натриев хидрооксид;
г) соли: амониев хлорид, калиев хлорат, калиев карбонат, натриев карбонат, перборати, сребърен нитрат;
д) неметали, метални оксиди или други неорганични съединения, като: калциев карбид, силиций, силициев карбид.
4.3. Инсталации за производство на фосфорни, азотни и калиеви торове (прости или смесени торове).
4.4. Инсталации за производството на биоциди или продукти за защита на растенията.
4.5. Инсталации за производство на фармацевтични продукти, включително междинни продукти.
4.6. Инсталации за производство на експлозиви.
5. Управление на отпадъците
5.1. Инсталации за обезвреждане или оползотворяване на опасни отпадъци, по смисъла на Закона за управление на отпадъците, включително за регенериране, преработка или обезвреждане на отработени масла, с капацитет над 10 тона отпадъци на денонощие, включващо една или повече от следните дейности:
а) биологично третиране; 
б) физикохимично третиране ;
в) прегрупиране или смесване преди подлагане на някоя друга от дейностите, изброени в точки 5.1. и 5.2 ;
г) препакетиране преди подлагане на някоя друга от дейностите, изброени в точки 5.1 и 5.2;
д) възстановяване/регенериране на разтворители ;
е) рециклиране/възстановяване на неорганични материали, различни от метали или метални съединения ;
ж) регенериране на киселини или основи;
з) оползотворяване на компоненти, използвани за намаляване на замърсяването;
и) оползотворяване на компоненти от катализатори;
й) повторно рафиниране на масла или друга повторна употреба на масла;
к) повърхностни заграждения.
5.2. Обезвреждане или оползотворяване на отпадъци в инсталации за изгаряне на отпадъци или инсталации за съвместно изгаряне на отпадъци:
а) за неопасни отпадъци с капацитет над 3 тона за час;
б) за опасни отпадъци с капацитет над 10 тона за денонощие.
5.3.1. Инсталации за обезвреждане на неопасни отпадъци с капацитет над 50 тона за денонощие, включващо една или повече от следните дейности, и изключващо дейностите по пречистване на отпадъчни води от населени места:
а) биологично третиране;
б) физикохимично третиране;
в) подготовка на отпадъци за изгаряне или съвместно изгаряне;
г) третиране на шлака и пепел;
д) третиране в инсталации за раздробяване (шредиране) на отпадъци от метал, включително отпадъци от електрическо и електронно оборудване и излезли от употреба превозни средства и техните компоненти;
 Когато единствената извършвана дейност е анаеробно разлагане, праговата стойност на капацитета е 100 тона на денонощие.
5.3.2 Инсталации за оползотворяване или комбинация от оползотворяване и обезвреждане на неопасни отпадъци с капацитет над 75 тона за денонощие, включващо една или повече от следните дейности и изключващо дейностите по пречистване на отпадъчни води от населени места:
а) биологично третиране;
б) подготовка на отпадъци за изгаряне или съвместно изгаряне;
в) третиране на шлака и пепел;
г) третиране в инсталации за раздробяване (шредиране) на отпадъци от метал, включително отпадъци от електрическо и електронно оборудване и излезли от употреба превозни средства и техните компоненти;
 Когато единствената извършвана дейност е анаеробно разлагане, праговата стойност на капацитета е 100 тона на денонощие.
5.4. Депа, приемащи над 10 тона за денонощие отпадъци или с общ капацитет над 25 000 тона, с изключение на депата за инертни отпадъци.
5.5. Временно съхраняване на опасни отпадъци, които не попадат в приложното поле на точка 5.4, до извършване на някоя от дейностите, изброени в точки 5.1, 5.2, 5.4 и 5.6, с общ капацитет над 50 тона, с изключение на временното съхраняване на отпадъците на площадката на образуване до събирането им.
5.6. Подземно съхраняване на опасни отпадъци с общ капацитет над 50 тона;
6. Други дейности
6.1. Промишлени инсталации за производство на:
а) целулозна каша от дървесина или други влакнести материали;
б) хартия и картон с производствен капацитет над 20 тона за денонощие;
в) дървесни плоскости, като: плочи от ориентирани частици (OSB), плочи от дървесни частици или плочи от дървесни влакна, с производствен капацитет над 600 m3 за денонощие.
6.2. Инсталации за предварителна обработка (дейности като измиване, избелване, мерсеризиране) или багрене на текстилни влакна и/или текстил с капацитет над 10 тона за денонощие.
6.3. Инсталации за дъбене на необработени и сурови кожи при капацитет над 12 тона готова продукция за денонощие.
6.4.1. Кланици с производствен капацитет над 50 тона трупно месо за денонощие;
6.4.2. Инсталации за обработване и преработване, различно от опаковане, на следните суровини, независимо дали са предварително обработени или не, предназначени за производство на хранителни продукти за консумация от хора или животни от:
а)  единствено животински суровини (без обработването само на мляко) с производствен капацитет над 75 тона готова продукция за денонощие;
б)  единствено растителни суровини с производствен капацитет над 300 тона готова продукция за денонощие или 600 тона готова продукция за денонощие, когато инсталацията работи в продължение на не повече от 90 последователни дни през която и да е година;
в)  животински и растителни суровини, както в комбинирани, така и в отделни продукти, с производствен капацитет за крайна продукция в тонове за денонощие по-голям съответно от:
o	75, ако величината А е равна на или по-голяма от 10; или
o	[300- (22,5 x A)] във всички останали случаи; 
където „А“ представлява съдържанието на животински съставки (в проценти от теглото) в производствен капацитет за крайна продукция. 
В крайното тегло на продуктите не се включва теглото на опаковката. Настоящата подточка не се отнася за случаите, когато използваната суровина е само мляко.
 6.4.3. Инсталации за обработване и преработване единствено на мляко, с количество постъпващо мляко над 200 тона за денонощие (средна стойност за година).
6.5. Инсталации за обезвреждане или оползотворяване на животински трупове или животински отпадъци с капацитет над 10 тона за денонощие.
6.6. Интензивно отглеждане на птици или свине:
а) с над 40 000 места за птици;
б) с над 2 000 места за свине за угояване (над 30 kg); или
в) с над 750 места за свине майки.
6.7. Инсталации за повърхностно третиране на вещества, предмети или продукти с използване на органични разтворители, по-конкретно за апретиране, щамповане, грундиране, обезмасляване, придаване на водонепропускливост, оразмеряване, боядисване, почистване или импрегниране, с консумация на органични разтворители над 150 kg на час или над 200 тона годишно.
6.8. Производство на аморфен въглерод или електрографит чрез изгаряне или графитизиране.
6.9. Инсталации за улавяне на потоци от CO2, с цел съхранението му в геоложки формации, когато тези потоци са изпускани от инсталации в обхвата на настоящото приложение, инсталации за изгаряне и/или за съвместно изгаряне на отпадъци (независимо от капацитета им), инсталации в които се употребяват разтворители  или инсталации за производство на титанов диоксид.
6.10. Консервиране с химикали на дървен материал и изделия от дървен материал с производствен капацитет над 75 m3 за денонощие, различно от третирането срещу гниене (сини петна).
6.11. Инсталации за самостоятелно третиране на отпадъчни води, формирани от инсталации в обхвата на настоящото приложение и различни от пречиствателни станции за пречистване на отпадъчни води от населените места.

§ 66. Създава се Приложение № 8 към чл.123, ал.1, т.1:

„Приложение № 8 към чл. 123, ал. 1, т.1

Списък на основните групи замърсяващи вещества, които трябва да се вземат предвид при определянето на допустими емисионни стойности и/или индивидуални емисионни ограничения

Емисии в атмосферния въздух:
1. Серен диоксид и други съединения на сярата.
2. Оксиди на азота и други азотни съединения.
3. Въглероден оксид.
4. Летливи органични съединения (ЛОС).
5. Метали и техните съединения.
6. Прах, включително фини прахови частици.
7. Азбест (суспендирани частици, влакна).
8. Хлор и неговите съединения.
9. Флуор и неговите съединения.
10. Арсен и неговите съединения.
11. Цианиди.
12. Вещества и смеси с доказани канцерогенни или мутагенни свойства или свойства, които могат да въздействат чрез въздуха върху възпроизводството.
13. Полихлорирани дибензодиоксини и полихлорирани дибензофурани.
Емисии във водите:
1. Органохалогенни съединения и вещества, които могат да образуват такива съединения във водната околна среда.
2. Органофосфорни съединения.
3. Органокалаени съединения.
4. Вещества и смеси с доказани канцерогенни и мутагенни свойства или свойства, които могат да въздействат във или чрез водната околна среда върху възпроизводството.
5. Устойчиви въглеводороди и устойчиви и биоакумулируеми органични токсични вещества.
6. Цианиди.
7. Метали и техните съединения.
8. Арсен и неговите съединения.
9. Биоциди и продукти за защита на растенията.
10. Суспендирани материали.
11. Вещества, допринасящи за еутрофикация (по-конкретно нитрати и фосфати).
12. Вещества, които имат неблагоприятно влияние върху кислородния баланс (и могат да бъдат измервани с параметри като БПК, ХПК и др.).
13. Други вещества или групи вещества, за които се поставят емисионни ограничения в разрешителните по чл.118, ал.4, т.2.”

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 67. В Закона за биологичното разнообразие (обн., ДВ, бр. 77 от 2002 г.; изм., бр. 88 и 105 от 2005 г., бр. 29, 30, 34 и 80 от 2006 г., бр. 52, 53, 64 и 94 от 2007 г., бр. 43 от 2008 г. и бр. 19, 80, 103 от 2009 г., бр. 62 и 89 от 2010 г., бр. 19 и 33 от 2011г.) се правят следните изменения и допълнения:
1. В чл. 31:
а) в ал. 11 след думите „инвестиционно предложение” се добавя: „или проект или по одобряване на плана или програмата”.
б) Създава се нова ал. 16:
„(16) Решението по ал. 7 или ал. 12, т.1 е задължително за одобряване на плана, проекта, програмата или инвестиционното предложение от съответните компетентните органи съгласно други закони”,
в) Досегашните ал. 16, ал. 17, ал. 18, ал. 19, ал. 20 и ал. 21 стават съответно ал.17, 18, 19, 20, 21 и 22.
2. В Преходните и заключителни разпоредби се създава § 14:
„§14. Министърът на околната среда и водите може да предостави свои функции по този закон на заместниците си и на други длъжностни лица в системата на Министерство на околната среда и водите”
§ 68. В Закона за защита от шума в околната среда (обн. ДВ. бр.74 от 2005г., изм. бр.30 от 2006г., бр.41 от 2009г., бр.98 от 2010г.) се създава чл.38:
„Чл. 38. Събраните глоби и имуществени санкции по този закон, наложени от органите по чл. 18 се внасят в Предприятието за управление на дейностите по опазване на околната среда.”